**LĒMUMS**

Liepājā

|  |  |
| --- | --- |
| 2024. gada 18. aprīlī |  Nr.163/4(prot. Nr.4, 22.§) |

Par zemesgabala Atmodas bulvārī,

blakus nekustamajam īpašumam

Atmodas bulvārī 11, daļas

iznomāšanu

Lai racionāli rīkotos ar pašvaldības mantu, kura šobrīd netiek izmantota pašvaldības funkciju izpildei, piekrītot zemesgabala iznomāšanai reklāmas objekta vai izkārtnes izvietošanai gar ceļiem, pamatojoties uz Pašvaldību likuma 73. panta ceturto daļu, Publiskas personas finanšu līdzekļu un mantas izšķērdēšanas novēršanas likuma 3. panta pirmās daļas 2. punktu, Ministru kabineta 2018. gada 19. jūnija noteikumu Nr.350 “Publiskas personas zemes nomas un apbūves tiesības noteikumi” 28. punktu, 29.9. un 30.4. apakšpunktu, izskatot biedrības “Vindsērfinga Klubs Rietumkrasts” 2024. gada 5. marta iesniegumu, Liepājas būvvaldes 2024. gada 21. marta vēstuli Nr.294/2.3. “Nosacījumi reklāmas stenda izvietošanai Atmodas bulvāra teritorijā, blakus nekustamajam īpašumam Atmodas bulvāris 11, Liepājā”, Liepājas valstspilsētas pašvaldības Nekustamo īpašumu jautājumu konsultatīvās komisijas 2024. gada 18. marta priekšlikumu (sēdes protokols Nr.4) un Liepājas valstspilsētas pašvaldības domes pastāvīgās Attīstības komitejas 2024. gada 11. aprīļa lēmumu (sēdes protokols Nr.4), Liepājas valstspilsētas pašvaldības dome **nolemj:**

1. Iznomāt biedrībai “Vindsērfinga Klubs Rietumkrasts” (reģistrācijas Nr.40008072134; juridiskā adrese: Brīvības iela 27, Liepāja) uz 5 (pieciem) gadiem zemesgabala Atmodas bulvārī (kadastra apzīmējums 1700 002 0602), blakus nekustamajam īpašumam Atmodas bulvārī 11, daļu 8 kv.m platībā (pielikumā) teritorijas labiekārtošanai un reklāmas stenda uzstādīšanai.

2. Liepājas Nekustamā īpašuma pārvaldei sagatavot līguma projektu par lēmuma 1. punktā minētā zemesgabala Atmodas bulvārī (kadastra apzīmējums 1700 002 0602), blakus nekustamajam īpašumam Atmodas bulvārī 11, daļas iznomāšanu, iekļaujot tajā šādus nosacījumus:

2.1. Liepājas valstspilsētas pašvaldība neatbild par nomnieka ieguldījumiem un izdevumiem, apsaimniekojot iznomāto zemesgabala daļu;

2.2. nomnieks maksā nomas maksu saskaņā ar sertificēta vērtētāja novērtējumu, bet ne mazāk kā valstī noteikto minimālo nomas maksu;

2.3. nomnieks papildus nomas maksai maksā valstī noteikto pievienotās vērtības nodokli;

2.4. nomnieks šā līguma darbības laikā maksā visus nodokļus un nodevas, kas paredzēti vai tiks paredzēti Latvijas Republikas normatīvajos aktos un kas attiecas uz iznomāto zemesgabala daļu;

2.5. nomnieks atbild par visu zemesgabala daļā esošo pazemes un virszemes inženiertehnisko apgādes tīklu saglabāšanu, kā arī nodrošina ekspluatācijas dienestu darbiniekiem iespēju brīvi piekļūt inženiertehniskās apgādes tīkliem;

 2.6. nomnieks saskaņā ar Liepājas pilsētas domes 2020. gada 17. decembra saistošajiem noteikumiem Nr.47 “Liepājas pilsētas pašvaldības teritorijas kopšanas un būvju uzturēšanas saistošie noteikumi” un citiem kārtību regulējošiem noteikumiem nodrošina iznomātās vietas un reklāmas stenda uzturēšanu kārtībā;

2.7. nomnieks apņemas viena gada laikā no līguma noslēgšanas dienas iesniegt Liepājas būvvaldē atbilstošu projekta dokumentāciju, ievērojot šādus nosacījumus reklāmas stenda izvietošanai:

 2.7.1. izvietojams divpusējs vai trīspusējs reklāmas objekts, novietots paralēli nobrauktuvei;

2.7.2. metāla konstrukcijas objekts ar kopējo izmēru 1200 mm x 4000 mm;

2.7.3. reklāmas plaknēm jābūt izgatavotām no stingra materiāla – alumīnija kompozīta, kas stiprināts metāla rāmī;

2.7.4. reklāma izvietojama uz visām reklāmas objekta plaknēm, kas vērstas pret publisko ārtelpu;

2.7.5. izvietojot reklāmas objektu ar piesaisti zemei, tā stiprināma zemē ar pamatiem. Aizliegta redzamu atsvaru, redzamu pamatnes balstu un atsaišu lietošana;

2.7.6. reklāmas objektu izvietošana gar ceļiem veicama atbilstoši Ministru kabineta 2005. gada 7. jūnija noteikumiem Nr.402 “Noteikumi par reklāmas objektu vai informācijas objektu izvietošanu gar ceļiem, kā arī kārtību, kādā saskaņojama reklāmas”, un reklāmas objekta izvietošanai saņemams ceļa pārvaldītāja – Liepājas Komunālā pārvalde – saskaņojums par reklāmas objekta izvietojumu attiecībā pret ceļu satiksmes drošību.

3. Lēmuma 1. punktā minētajai zemesgabala daļai kadastra vērtēšanas vajadzībām noteikt lietošanas mērķi – rūpnieciskās ražošanas uzņēmumu apbūve (kods 10 01).

4. Pilnvarot Liepājas Nekustamā īpašuma pārvaldes vadītāju parakstīt zemes nomas līgumu, kā arī bez atsevišķa Liepājas valstspilsētas pašvaldības domes lēmuma parakstīt vienošanos par zemes nomas līguma izbeigšanu, ja nomnieks vienpusēji atkāpjas no līguma.

5. Gadījumā, ja biedrības “Vindsērfinga Klubs Rietumkrasts” vainas dēļ līgums par lēmuma 1. punktā minētā zemesgabala Atmodas bulvārī, blakus nekustamajam īpašumam Atmodas bulvārī 11, daļas nomu netiek noslēgts viena mēneša laikā no lēmuma pieņemšanas dienas, lēmums zaudē spēku.

6. Liepājas valstspilsētas pašvaldības izpilddirektora vietniekam īpašumu jautājumos kontrolēt lēmuma izpildi.

|  |  |
| --- | --- |
| Priekšsēdētājs | Gunārs Ansiņš |
| Nosūtāms: | Liepājas Nekustamā īpašuma pārvaldei, nomniekam |